Регистрационен номер на МПС (САЩ)
В номерата на американските автомобили няма включен МПС код, а номерът представлява комбинация от букви и цифри. Номерата се издават от съответния щат. Над или под номера пише името на щата, който е издал номера, например California, New York и т.н. Номерните знаци често съдържат символиката, цвета или слоганите на своя щат.

Също така водачът на МПС-то може да си направи по поръчка регистрационния номер, който дори може да включва освен числа и букви също и символи като звездички, сърчица и други. Тъй като ако номерът е съставен от букви се използва латинската азбука, някои българи си правят номерата с визуално еднакви букви на латинската азбука отговарящи на българската и например може да се види номер, който да изглежда така: ВАРНА.

В повечето американски щати се дават два номера, които се закачат отпред и отзад на колата. Някои американски щати понастоящем строго налагат закони, които изискват всички коли да имат две регистрационни табели (по една отпред и отзад). Това трябва да подобри ефективността на фотокамерите, които снимат автоматично нарушителите, минаващи при червен сигнал на светофара. В някои щати обаче (Индиана, Мичиган, Пенсилвания и в повечето южни щати) е достатъчно да се сложи само един номер отзад на колата (предна табела се слага по желание, или властите дават само една табела, която в тези щати се слага в задната част на колата).

Интересна новост за САЩ е, че в щата Калифорния от началото на 2018 г. са разрешени дигитални автомобилни номера. Разработени са от фирмата Reviver Auto с подкрепата на Ford Motor Company. Табелите с номерата имат връзка с Интернет и могат да показват, освен регистрационните данни, различни полезни съобщения, обаждания и послания (стига да е позволено в щата, през който се движи колата).

Източници

Вижте също 
 Регистрационен номер на МПС
 Регистрационен номер на МПС (Канада)
 Регистрационен номер на МПС (България)
 Регистрационен номер на МПС (ЕС)
 Регистрационен номер на МПС (Ливан)

Транспорт в САЩ
САЩ